b'\n_START_ARTICLE_\nU\xc5\xa1ka\n_START_PARAGRAPH_\nU\xc5\xa1ka (auricula) ne prilije\xc5\xbee potpuno uz glavu. Izme\xc4\x91u u\xc5\xa1ke i glave nalazi se cefaloaurikalni kut. U\xc5\xa1ku zbog njezinog karakteristi\xc4\x8dnog reljefa nazivamo i u\xc5\xa1na \xc5\xa1koljka. Osnovu reljefa oblikuje hrskavica u\xc5\xa1ke oblo\xc5\xbeena ko\xc5\xbeom. Du\xc5\xbe ruba u\xc5\xa1ke nalazi se helix, na kojemu se mo\xc5\xbee nalaziti i kvr\xc5\xbeica tubericulum auriculae. Drugi nabor nalazi se paralelno s heliksom, s njegove unutarnje strane i naziva se anthelix. Izme\xc4\x91u tih nabora nalazimo brazdu - scapha._NEWLINE_Anthelix se na gornjem dijelu dijeli na dva kraka: crura anthelici. Izme\xc4\x91u njih se nalazi udubina - concha auriculae. Na prednjem dijelu u\xc5\xa1ke je izbo\xc4\x8dina tragus, a iza tragusa druga izbo\xc4\x8dina antitragus. Izme\xc4\x91u njih nalazi se incisura intertragica, a izme\xc4\x91u tragusa i heliksa nalazi se incisura anterior. Na donjem kraju u\xc5\xa1ke vidi se duplikatura ko\xc5\xbee koja se naziva resica u\xc5\xa1ke (lobulus auriculae).'